লিবিয়ার নেতা মুয়াম্মার গাদ্দাফির বিরুদ্ধে গ্রেপ্তারি পরোয়ানা জারি করেছে আন্তর্জাতিক অপরাধ আদালত (আইসিসি)। মানবতার বিরদ্ধে অপরাধের অভিযোগে আন্তর্জাতিক অপরাধ আদালতের প্রধান প্রসিকিউটরের আবেদনের প্রেক্ষিতে  আজ তার বিরুদ্ধে এই গ্রেফতারি পরোয়ানা জারি করা হয়।    মধ্য ফেব্রুয়ারিতে গাদ্দাফির শাসনাবসানের দাবিতে লিবিয়ায় বিক্ষোভ শুরু হলে তাতে হামলা চালিয়ে বেসামরিক মানুষ হতাহতের নির্দেশ দেওযার অভিযোগ আনা হয়েছে তার বিরুদ্ধে।    একই অভিযোগে গাদ্দাফির ছেলে সাইফ আল-ইসলাম ও লিবিয়ার গোয়েন্দা প্রধান আব্দুল্লাহ আল- সানুসির বিরুদ্ধেও গ্রেপ্তারি পরোয়ানা জারি করেছে আইসিসি।    গাদ্দাফি ১৯৬৯ সাল থেকে লিবিয়ার ক্ষমতায় আছেন। তিনি দ্বিতীয় ব্যক্তি রাষ্ট্রপ্রধান থাকাকালীন সময়ে আন্তর্জাতিক অপরাধ আদালত যার  বিরুদ্ধে গ্রেফতারি পরোয়ানা জারি করল। এর আগে কোন রাষ্ট্রপ্রধানের বিরুদ্ধে আইসিসি প্রথমবারের মত ২০০৯ সালের মার্চে সুদানের প্রেসিডেন্ট ওমর আল বশিরের বিরুদ্ধে গ্রেফতারি পরোয়ানা জারি করেছিল। দারফুরে মানবতা বিরোধী অপরাধের অভিযোগে তার বিরুদ্ধে এই গ্রেফতারি পরোয়ানা জারি করা হয়। গার্ডিয়ান/এপি